Listamenn hvetja fylgjendur sína til að sniðganga DV Dagblað DV sætir harðri gagnrýni meðal listafólks á Íslandi fyrir að birta heimilisföng þekkts tónlistarfólks í nýjasta tölublaði sínu . Árni Páll , betur þekktur sem Herra Hnetusmjör og Aron Már Ólafsson hvetja fylgjendur sína til að sniðganga fréttamiðil DV . Fréttablaðið / Samsett mynd Auglýsing DV hefur sætt harðri gagnrýni vegna greinar sem birtist í nýjasta tölublaði þeirra . Í greininni sjást myndir af húsum þekktra tónlistarmanna á Íslandi og eru þar einnig birtar upplýsingar um húsaleigu , fasteignamat og fermetrafjölda . Fram kemur að margar af stjörnum landsins búi í foreldrahúsum . Þau sem fjallað er um í blaðinu eru tónlistarmennirnir , Auður , Young Karin , Aron Can , Herra Hnetusmjör , Birgir Hákon , Una Schram , Flóni , Birnir , GDRN og Bríet . Þó nokkrir listamenn hafa hvatt fylgjendur sína til að sniðganga DV á Instagram síðum sínum og hefur myllumerkið #sorpmiðill sést víða á svokölluðu story svæði miðilsins . Einhverjir hafa sömuleiðis birt mynd af húsi Lilju Katrínar Gunnarsdóttur , ritstjóra DV , sem er höfundur greinarinnar , meðal annarra Herra Hnetusmjör sjálfur , Aron Már Ólafsson og rapparinn Birgir Hákon . Þremenningarnir birtu einnig símanúmer Lilju og hvatti Birgir Hákon fylgjendur sína á Instagram eindregið til að hringja í ritstjórann og segja henni hvað þeim fyndist um greinina . DV birtir reglulega greinar í blaði sínu sem upplýsa lesendur um hvar þekktir Íslendingar búa , síðasta dæmi þess er þegar birtar voru myndir af húsum eigenda Samherja . Ekki náðist í Lilju Katrínu við gerð fréttarinnar . Hér má sjá mynd úr smiðju Arons Más Ólafsonar .